Skont stħarrig tal-Uffiċju Nazzjonali tal-Istatistika (NSO) s-sena li għaddiet kien hemm kważi 65,000 persuna f’Malta u Għawdex li qed jgħixu fir-riskju tal-faqar. Ir-rata żdiedet minn 15.1 fil-mija fl-2012 għal 15.7 fil-mija s-sena li għaddiet. Għal skop ta’ din l-istatisitka, persuni li ikollhom dħul ta’ €7,256 jiġu kunsidrati li qed jgħixu fir-riskju tal-faqar għaliex ikollhom dħul ta’ inqas minn 60 fil-mija tad-dħul medju. Mill-istħarrig tal-Uffiċju tal-Istatistika ġie stabbilit li bħala medja l-familji Maltin għandhom dħul medju wara t-tnaqqis tat-taxxa ta’ kwazi €23,500. Dan ifisser li d-dħul medju żdied b’aktar minn €1,000 bejn l-2012 u l-2013. Mill-istħarrig joħroġ li sal-eta ta’ 64 sena, hemm aktar nisa milli irġiel li jinsabu fir-riskju tal-faqar. Filwaqt li r-rata tal-faqar żdiedet fost il-popolazzjoni ta’ inqas minn 18-il sena, naqset sostanzjalment ir-rata tal-anzjani li qed jgħixu fir-riskju tal-faqar.